Borec, Tomáš, minister spravodlivosti SR (2014-09-11):
Ďakujem pekne za slovo. No, naozaj som si vypočul veľmi zaujímavý príspevok od viacerých kolegov. Keby som teraz nič nepovedal, tak asi by to nebolo vhodné, pretože by to vyzeralo, že naozaj je to úplný paškvil a nezmysel, čo pripravilo naše ministerstvo. Ale nie je to tak. Žiaľ, dokonca som šokovaný z toho, ako si niektorí predstavujú podnikanie. Ja by som chcel veľmi, ako by ma veľmi zaujímalo, akým spôsobom vy si predstavujete vlastne podnikanie. Vy ste povedali, že keď si niekto založí jednoeurovú eseročku, tak že v podstate okamžite sa dostane do krízy, lebo nevie zaplatiť ani telefónny účet, resp. tým, že dostane účet za telefón, tak dostáva sa do krízy a musí nastať ten režim, o ktorom zákon hovorí. Tak mi vysvetlite, akým spôsobom vy podnikáte, pretože ja som ešte nepočul o podnikateľovi, ktorý by začal podnikať a nemal by na zaplatenie telefónneho účtu. Snáď nechcete povedať, že z toho jedného eura bude platiť telefónne účty, že bude platiť nájomné, že si zaňho kúpi auto; alebo áno? To som nepochopil naozaj, ako si to predstavujete. Pretože úplne normálne je, že podnikateľ, keď začne podnikať, tak má nejaký podnikateľský zámer a že má na to aj nejaké prostriedky. To je úplne samozrejmé. Keď hovoríme o jednoeurovej eseročke, tak hovoríme o pomoci tým, ktorí si chcú založiť eseročku a nemajú 5 000 eur na to, aby ju mohol technicky založiť. Ale nehovoríme o tom, že nemá nápad, ktorý vie speňažiť. Načo potom tú eseročku chce zakladať? Aby okradol veriteľov hneď na začiatku? O tom hovoríme? Tomuto som ja neporozumel, prepáčte teda, pretože podľa môjho názoru oproti súčasnému stavu neprichádza k žiadnej zásadnej zmene, čo sa týka, samozrejme, zakladania a fungovania eseročky. To, čo vy tu kreslíte ten scenár, že vlastne hneď ako tú eseročku založí, že sa dostáva do krízy, prepáčte, tak to ako takého hlupáka, ktorý by toto urobil, som ešte nevidel, ale možnože vy takých poznáte a rád sa poučím a rád sa na nich pozriem. Ale to je úplne nezmysel, toto (reakcia z pléna), ako prepáčte. Ale ten účel, ktorý tu je, veď sa, moderné startupy, tie ako fungujú? Keď chcem niečo zaujímavé vyrábať, veď sa pozrite do Ameriky, tak predsa idem sa financovať. Mám nejaký vynikajúci nápad a začnem zbierať peniaze. Dám to na internet, vyrábam nejaký špeciálny gadget, áno, nejaký predmet a nechám sa kapitalizovať. Sľúbim všetkým, ktorí mi pošlú peniaze, že budú mať polovičnú cenu ako tí, keď dám ten produkt už komerčne do prevádzky, budú prví, ktorí budú mať za polovičnú cenu produkt, zafinancujem sa. O tom hovoríme pri startupoch. Nie o tom, že nemám z čoho zaplatiť telefón. Prepáčte, to je absolútna demagógia a nepochopenie podnikania. To je, naozaj ma to šokuje. K ďalším témam, ja si myslím, že proces krízy alebo to, čo nazývame krízou, nemá za účel znemožniť prácu podnikateľom alebo im sťažiť prácu podnikateľov, ale vedie ich k tomu, aby boli zodpovednejší voči svojim veriteľom, pretože ak podnikám zodpovedne, tak sa do krízy nedostanem. Samozrejme, ak sa dostanem do krízy, tak v prvom rade budem vyplácať tých veriteľov, ktorí, ktorým som dlžný. A nie že si vyplatím všetko sebe a slávnostne potom zavriem spoločnosť bez prostriedkov. Áno, takže toľko. A k ďalším témam, samozrejme, môžeme potom debatovať a myslím si, že nie je toľko priestoru a času, sme v prvom čítaní, takže... Ďakujem pekne.